Kaitsepolitsei kirjutab täna avalikustatud aastaraamatus, et Venemaa mõjutustegevusele omaselt esitati reportaažide sildi all teadlikult valeväiteid ja ebateavet. Masinliku meelekindlusega korrati kulunud valesid, süüdistades Eestit natsismis ja võõravihas, eesmärgiga kujutada või tekitada Eesti eri kogukondade vahel vaenu.

Kõige provokatiivsemaid silmamoondusi Eesti kohta valmistas Peterburi 5. Kanal. Mullu korduvalt Eestisse lähetatud selle telekanali töötaja Anatoli Maiorovi tegevus näitab ilmekalt, kuidas Venemaa meedia ja riiklike eesmärkide saavutamine on läbi põimunud.

Arvestades, et Eesti on varem Venemaa võttegruppe piirilt tagasi saatnud, pidi Maiorovi võttegrupp siin konspiratsioonivõtteid kasutama: vältimaks piirikontrolli, sisenes see Eestisse Schengeni viisaruumi kaudu ja kasutas sidepidamiseks kohalikke lepinguta kõnekaarte, märkis kaitsepolitsei.

Kokku monteeritud reportaažid edastasid Venemaa mõjutustegevuse tüüpilisi sõnumeid eesmärgiga kahjustada Eestit, Euroopa Liitu ja NATOt. Kaitsepolitsei tõi aastaraamatus sellest esile mõned ilmekamad näited.

5. Kanali saadetes «Itogi nedeli» ja «Glavnoje» naeruvääristati nii Ukraina presidendi Petro Porošenko Eesti ja Soome visiiti kui ka Balti riikide ajalookäsitust ja pretensioone Venemaale. Kõneisikutena kasutati ära kohalikke töölisi, kes ülistasid NSV Liidu aega ning esitasid valeväiteid, nagu saaks Eestis pensioni vaid endised SS-lased.

Eestile esitati korduvalt valesüüdistusi natsismis ning toodi Baltikumis natsismi pooldamise näideteks Riia ja Sinimägede iga-aastaseid mälestusüritusi.

5. Kanaliga samasse kontserni kuuluv Ren TV kajastas Jõhvi kalmistu juhtumit provotseeriva ja pahatahtlikku valeinfot levitava reportaažiga «Natsism pärast surma: Eesti kalmistutel keelatakse venelaste matmine». Maiorovi reportaažis esitati valeväited, nagu oleks Jõhvi kalmistul kavas hakata ümber matma sinna varem sängitatud venelasi ja kogu teema seotud II maailmasõjas langenud punaarmeelaste säilmete ekshumeerimisega.

Maiorovi väitel olevat tegu Eesti riigi pikaajalise venevastase strateegiaga.

Teadlik Venemaa Föderatsiooni eesmärke teeniva mõjutustegevuse korraldamine ja Eesti-vastane propaganda ei ole ajakirjandusvabadusena kaitstav väärtus ning Eesti Vabariik käitub kohaselt. Anatoli Maiorovile kohaldati kolmeks aastaks sissesõidukeeld Schengeni viisaruumi. Pärast keelu kohaldamist lahkus Maiorov Peterburi 5. Kanalist.